Predkladacia správa

Uznesením vlády č. 790 z 12. 10. 2005 bol schválený návrh rozpočtu verejnej správy na roky 2006 až 2008. V rámci schvaľovania návrhu štátneho rozpočtu na roky 2006-2008 vláda Slovenskej republiky prijala rozhodnutie podporiť realizovanie opatrení, ktoré by smerovali k zníženiu spotreby energií domácností vynakladaných na vykurovanie. Na uvedený zámer sú v návrhu štátneho rozpočtu vyčlenené finančné prostriedky vo výške 350 mil. Sk.
Z hľadiska personálneho, finančného a časového faktoru je najvhodnejším riešením pre poskytovanie podpory na tento účel využiť pravidlá upravené zákonom č. 607/2003 Z. z. o Štátnom fonde rozvoja bývania v znení neskorších predpisov a jeho vykonávacích predpisov. 
Na tepelnú ochranu bytového domu alebo rodinného domu je v súčasnosti možné pre účel obnova bytovej budovy poskytovať úver do výšky 80 % obstarávacej ceny s lehotou splatnosti 20 rokov a ročnou úrokovou sadzbou rovnajúcej sa základnej úrokovej sadzbe Národnej banky Slovenska. Základná úroková sadzba vyhlásená Národnou bankou Slovenska je v súčasnosti 3 %. Pre zabezpečenie splnenia zámeru vlády SR podporiť zníženie spotreby energií domácností vynakladaných na vykurovanie je však žiadúce vytvoriť motivujúcejšie podmienky, a to poskytovaním výhodných stavebných úverov. Na základe uvedeného sa navrhuje upraviť ročnú úrokovú sadzbu pre obnovu bytovej budovy na 20 %  základnej úrokovej sadzby Národnej banky Slovenska, najmenej však 1 %. Pri tejto výške základnej úrokovej sadzby by bolo možné poskytovať v roku 2006 úvery na obnovu s 1 % ročnou úrokovou sadzbou.
Návrh nariadenia bol predmetom medzirezortného pripomienkového konania a v rámci neho bola k nemu uplatnená zásadná pripomienka Ministerstvom financií SR. Na základe rozporového konania na úrovni štátnych tajomníkov, ktoré sa uskutočnilo 12.1.2006, bol rozpor k návrhu odstránený. 
Legislatívna rada vlády SR prerokovala návrh nariadenia vlády SR dňa 24. januára 2006 a odporučila ho po zapracovaní pripomienok prijatých na rokovaní Legislatívnej rady vlády SR predložiť na rokovanie vlády SR. Materiál so zapracovaním pripomienok Legislatívnej rady vlády SR je v materiáli uvedený ako I. alternatíva. Znenie prechodného ustanovenia prijaté na rokovaní Legislatívnej rady vlády SR môže pri žiadostiach doručených pred účinnosťou tohto nariadenia vyvolať negatívny ohlas žiadateľov, nakoľko úvery na obnovu bytovej budovy do účinnosti nariadenia budú poskytované za 3 % a po účinnosti nariadenia za 1 %. Pre zamedzenie tohto pre žiadateľov negatívneho dopadu je súčasťou materiálu II. alternatíva, ktorou sa navrhuje odstránenie tohto stavu. Rozdiel medzi uvedenými alternatívami je v znení bodu 2 a odôvodnenie je obsahom dôvodovej správy.